Virallinen lehti nro C 158 , 25/05/1998 s. 0070



KIRJALLINEN KYSYMYS E-3240/97 komissiolle esittäjä(t): Carmen Díez de Rivera Icaza (PSE) (20. lokakuuta 1997) Aihe: Liikenneonnettomuudet Viime kesänä eräässä jäsenvaltiossa tapahtuneiden liikenneonnettomuuksien valtavan määrän vuoksi, voisiko komissio ilmoittaa: 1. Onko liikenneonnettomuuksien määrä Espanjassa suurempi, sama vai pienempi kuin muissa jäsenvaltioissa? 2. Onko jo tehty taloudellinen arvio näiden onnettomuuksien kustannuksista? 3. Mitä muutoksia komissio ehdottaa liikenneonnettomuuksien ja -kuolemien määrän vähentämiseksi? Komission jäsenen Neil Kinnockin komission puolesta antama vastaus (2. joulukuuta 1997) Espanjassa kuoli vuonna 1994 liikenneonnettomuuksissa 6 248 ihmistä ja 114 525 loukkaantui. Miljoonaa henkeä kohti laskettuna Espanjan tilanne oli vuosina 1991-1994 eurooppalaista keskiarvoa huonompi ja suhteellisesti laskettuna huonompi kuin yhdeksän muun jäsenvaltion. Jäsenvaltioiden kesken on ilmeisen vaikea tehdä tarkkoja vertailuja, sillä useat tekijät, kuten infrastruktuuri, eivät ole vertailukelpoisia. Edellä esitetyt luvut ovat kuitenkin selkeä osoitus kuolemantapausten ja loukkaantumisten suhteellisesta määrästä. Komissio on laskenut, että liikenneonnettomuuksien suorat kustannukset (joihin sisältyvät poliisin ja hälytyspalvelun kustannukset, ajoneuvojen korjaukset ja menetetty talouden tuotos) ovat 45 000 miljoonaa ecua vuodessa koko yhteisön alueella. Kun tämä jaetaan yhteisössä vuosittain tapahtuvilla yhteensä 45 000 liikenneonnettomuudella, saadaan yhden kuoleman ja siihen liittyvien vammojen keskimääräisiksi kustannuksiksi 1 miljoona ecua. Espanjassa tällä ¨1 miljoonan ecun testillä¨ arvioituna saadaan liikennekuolemien kustannuksiksi noin 6 000 miljoonaa ecua vuodessa. Komissio on antanut tiedonannon ¨Liikenneturvallisuuden edistäminen EU:ssa - Ohjelma vuosiksi 1997-2001¨ ((KOM(97) 131 lopullinen. )), jossa esitetään yksityiskohtaisesti komission suunnitelmat perustaa toimintaansa vuosina 1993-1996 toteutetulla ensimmäisellä toimintaohjelmalla saatuihin hyviin tuloksiin. Komission toiminta keskittyy kolmeen alaan: tiedon kerääminen ja levittäminen tilanteen määrittelemiseksi ja valvomiseksi ja tällä tavoin erityisesti kohdennettujen parannusten edistämiseksi, onnettomuuksia ehkäisevien toimien aloittaminen ja tukeminen ottaen erityisesti huomioon inhimilliset tekijät sekä niiden ja ympäristön - esimerkkeinä teiden ja risteysten suunnittelu, liikennemerkit jne. - välinen vuorovaikutus sekä sellaisten toimien aloittaminen ja tukeminen, joilla onnettomuuksien tapahtuessa voidaan vähentää niiden seurauksia - tähän pyritään muun muassa parantamalla ajoneuvojen suunnittelua ja kehittämällä sellaisia ajoneuvoja, jotka kestävät törmäyksiä entistä paremmin. Komissio edistää lisäksi aktiivisesti sellaisten muutosten aikaansaamista ihmisten käyttäytymiseen, joita voidaan toteuttaa ilman kustannuksia ja joilla voidaan pelastaa suuri määrä ihmishenkiä ja vähentää vammojen vakavuutta. Jos esimerkiksi etu- ja takapenkin turvavöiden käyttöaste olisi kaikissa jäsenvaltioissa samaa luokkaa kuin se on niissä maissa, joissa turvavöiden käyttö on yleisintä, noin 6 000 ihmishenkeä säästyisi vuosittain.